b'\n_START_ARTICLE_\nThomas Midgley, Jr.\n_START_PARAGRAPH_\nThomas Midgley, Jr. (18. toukokuuta 1889 \xe2\x80\x93 2. marraskuuta 1944) oli yhdysvaltalainen keksij\xc3\xa4 ja kemisti. H\xc3\xa4net tunnetaan parhaiten keksinn\xc3\xb6ist\xc3\xa4\xc3\xa4n, jotka h\xc3\xa4n teki ty\xc3\xb6skennelless\xc3\xa4\xc3\xa4n General Motorsilla._NEWLINE_Joulukuussa 1921 Midgley havaitsi, ett\xc3\xa4 tetraetyylilyijyn lis\xc3\xa4\xc3\xa4minen bensiiniin v\xc3\xa4hensi auton polttomoottorin \xe2\x80\x9dnakutusta\xe2\x80\x9d. T\xc3\xa4ll\xc3\xa4 oli tuhoisia seurauksia ymp\xc3\xa4rist\xc3\xb6n kannalta, koska bensiiniin lis\xc3\xa4tty yhdiste levisi autojen pakoputkista ymp\xc3\xa4rist\xc3\xb6\xc3\xb6n, saastuttaen siten sen lyijyll\xc3\xa4, joka on el\xc3\xa4imille ja ihmisille vaarallinen raskasmetalli. My\xc3\xb6hemmin uransa aikana Midgley ty\xc3\xb6skenteli kodinkoneiden j\xc3\xa4\xc3\xa4hdytysaineiden parissa. 1900-luvun alussa kylm\xc3\xa4laitteissa k\xc3\xa4ytettiin myrkyllisi\xc3\xa4 ja helposti r\xc3\xa4j\xc3\xa4ht\xc3\xa4vi\xc3\xa4 ainesosia, jotka Midgley pyrki korvaamaan turvallisemmalla yhdisteell\xc3\xa4. H\xc3\xa4nen kylm\xc3\xa4laitteisiin keksim\xc3\xa4ns\xc3\xa4 CFC-yhdisteet osoittautuivat kuitenkin ilmakeh\xc3\xa4n otsonikerrosta tuhoaviksi ja aiheuttivat otsonikatoa._NEWLINE_Midgleyn ura taitavana kemistin\xc3\xa4 ei j\xc3\xa4\xc3\xa4nyt huomaamatta vaan vuonna 1941 h\xc3\xa4nelle my\xc3\xb6nnettiin American Chemical Societyn korkein tunnustus, Priestleyn mitali. H\xc3\xa4nen ty\xc3\xb6ns\xc3\xa4 sai tunnustusta my\xc3\xb6s monien muiden palkintojen muodossa._NEWLINE_Sek\xc3\xa4 tetraetyylilyijyn ett\xc3\xa4 CFC-yhdisteiden k\xc3\xa4ytt\xc3\xb6 on suurilta osin kielletty my\xc3\xb6hemmin niiden ep\xc3\xa4suotuisien ymp\xc3\xa4rist\xc3\xb6vaikutusten vuoksi.'